**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

**“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือน มิถุนายน พ.ศ. 2563 (ฉบับที่ 36/2563)**



**โรครากขาวของยางพารา**

ในช่วงนี้เป็นฤดูฝน สภาพอากาศมีความชื้นสูงซึ่งเหมาะสมต่อการแพร่ระบาดของโรครากขาวของยางพารา สำนักงานเกษตรจังหวัดตราดขอแจ้งให้เกษตรกรหมั่นสำรวจแปลงยางพาราและเฝ้าระวังการระบาดของโรครากขาว

**สาเหตุ** เกิดจากเชื้อรา *Rigidoporus lignosus* (Klotzsch) lmazeki

**ลักษณะอาการ**

เชื้อโรคสามารถเข้าทำลายต้นยางได้ทุกระยะการเจริญเติบโตตั้งแต่อายุ 1 ปีขึ้นไป เมื่อระบบรากถูทำลายจะแสดงอาการให้เห็นที่ทรงพุ่มซึ่งเป็นระยะที่รุนแรงและไม่สามารถรักษาได้ บริเวณรากที่ถูกเชื้อเข้าทำลายจะปรากฏเส้นใยราสีขาวเจริญแตกสาขาปกคลุมเกาะติดแน่นกับผิวราก เมื่อเส้นใยอายุมากขึ้นจะกลายเป็นเส้นกลมนูนสีเหลืองซีด เนื้อไม้ของรากที่เป็นโรคในระยะแรกจะแข็งกระด้างเป็นสีน้ำตาลซีด ในระยะรุนแรงจะกลายเป็นสีครีม ถ้าอยู่ในที่ชื้นแฉะจะอ่อนนิ่มเมื่อพืชเป็นโรคระยะหนึ่งหรือหลังจากต้นยางตายจะพบดอกเห็ดที่โคนต้น ดอกเป็นแผ่นครึ่งวงกลม ไม่มีก้าน ขึ้นซ้อนกันหลายชั้น ดอกอ่อนมีสีส้ม จับดูลื่นมือ ดอกแก่แข็งกระด้างสีน้ำตาลแดงหรือน้ำตาลเหลือง ขอบดอกสีขาว ใต้ดอกมีสีส้มแดงหรือน้ำตาลเป็นส่วนที่สร้างสปอร์จำนวนมากเมื่อปลิวไปตกในที่เหมาะสมก็เจริญเป็นเส้นใยและสร้างดอกเห็ดใหม่ได้

|  |  |  |  |  |
| --- | --- | --- | --- | --- |
| 0 | disease%20%20white%20%20root%20%20p1 | | disease%20%20white-root-p3 | |
| เส้นใยราสีขาวเจริญปกคลุมราก | | | เกิดดอกเห็ด | |

**การแพร่ระบาด**

เชื้อราเจริญเติบโตและระบาดอย่างรวดเร็วในช่วงฤดูฝนซึ่งมีฝนตกชุก อากาศมีความชื้นสูง โดยเชื้อราสามารถแพร่กระจายได้ 2 ทาง คือ โดยการสัมผัสกันระหว่างรากที่เป็นโรคกับรากจากต้นปกติทําให้เชื้อเจริญลุกลามต่อไป และโดยสปอร์ของเชื้อราปลิวไปตามลม ติดไปกับขาแมลง หรือลอยไปตามน้ำ แล้วไปตกบนบาดแผลของตอยางใหม่ เมื่อมีความชื้นเพียงพอจะเจริญลุกลามไปยังระบบรากกลายเป็นแหล่งเชื้อโรคแหล่งใหม่ต่อไป

**พืชอาศัย**

ทุเรียน ขนุน จำปาดะ มังคุด มะพร้าว ไผ่ ส้ม โกโก้ ชา กาแฟ เนียงนก พริกไทย พริกขี้หนู น้อยหน่า มันสำปะหลัง สะเดาบ้าน สะเดาเทียม ทัง มะเขือ เปราะ กระทกรก มันเทศ ลองกอง

**แนวทางการป้องกันและกำจัด**

#### ต้องใช้หลายวิธีร่วมกัน ตั้งแต่ก่อนปลูก ระหว่างปลูก และตลอดเวลาช่วงให้ผลผลิต หลักการคือลดจำนวนเชื้อให้เหลือน้อยที่สุดหรือไม่มีเลย ซึ่งมีวิธีการดังนี้

1. เตรียมพื้นที่ปลูกให้ปลอดโรค โดยการขุดทำลายตอยางเก่า ซึ่งเป็นแหล่งสะสมโรคออกให้หมด

2. ในแหล่งที่มีโรคระบาด หลังการเตรียมดินควรปลูกพืชคลุมดินตระกูลถั่วเพื่อปรับสภาพดิน

3. หลังปลูกยาง 1 ปี ตรวจหาต้นที่เป็นโรคราก เมื่อพบขุดทำลายเสียแล้วป้องกันโรคต้นข้างเคียงด้วยสารเคมี

4. ต้นยางที่เป็นโรคหากอายุมากกว่า 3 ปีขึ้นไป ขุดคูรอบต้น (กว้าง 30 ซม. ลึก 60 ซม.) เพื่อป้องกันไม่ให้รากของต้นยางที่ไม่เป็นโรคสัมผัสกับรากยางต้นที่เป็นโรค

5. ไม่ควรปลูกพืชร่วมหรือพืชแซมที่เป็นพืชอาศัยของเชื้อโรค

6. ใช้สารเคมีสำหรับรักษาต้นเป็นโรคที่มีอาการเพียงเล็กน้อย และใช้กับต้นข้างเคียงต้นที่เป็นโรคด้วย สารเคมีที่แนะนำ มีดังนี้

|  |  |  |  |  |
| --- | --- | --- | --- | --- |
| **สารเคมี** | | | **อัตราการใช้** | **วิธีการใช้** |
| **ชื่อสามัญ** | **ชื่อการค้า** | **% สารออกฤทธิ์** |
| ไตรเดอร์มอร์ฟ (tridemorph) | คาลิกซิน | 75% EC | 10-20 ซีซีต่อน้ำ 1-2 ลิตรต่อต้น | ขุดร่องเล็กๆ รอบโคนต้น กว้าง 15-20 ซม. เทสารเคมีลงในร่องรอบโคนต้น โดยใช้สารเคมีทุก 6 เดือน เป็นเวลา 2 ปี |
| ไซโปรโคนาโซล (cyproconazole) | อัลโต | 10% SL |
| โปรปิโคนาโซล (propiconazole) | ทิลท์ | 25% EC | 30 ซีซีต่อน้ำ3  ลิตรต่อต้น |
| เฮกซะโคนาโซล (hexaconazole) | เอนวิล | 5% EC | 10-20 ซีซีต่อน้ำ 2 ลิตรต่อต้น |
| เฟนิโคลนิล (feniclonil) | เบเรต์ | 40% FS | 4-8 กรัมต่อน้ำ 3 ลิตรต่อต้น |

ที่มา: ข้อมูลจากโรคและศัตรูยางพาราที่สําคัญในประเทศไทย, สถาบันวิจัยยาง

กรมวิชาการเกษตร กระทรวงเกษตรและสหกรณ์, 2549

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: trat@doae.go.th

ผู้จัดทำ : นางสาวครองทรัพย์ สิงหราช ที่ปรึกษา : นายสายชล เจริญพร